b'\n_START_ARTICLE_\nErnst Wilhelm Wolf\n_START_SECTION_\nLiv\n_START_PARAGRAPH_\nErnst Wilhelms eldre bror Ernst Friedrich var en organist og komponist som hadde studert med Gottfried Heinrich St\xc3\xb6lzel. Wilhelm gikk p\xc3\xa5 gymnas i Eisenach og Gotha. Han startet opp universitetsstudier ved Universitetet i Jena i 1755, men drev mest med musikk og fikk ansvaret for \xc3\xa5 lede byens collegium musicum, noe som ga ham anledning til \xc3\xa5 oppf\xc3\xb8re egne komposisjoner._NEWLINE_Etter opphold i Leipzig og Naumburg an der Saale, endte han opp i Weimar som hertuginne  Anna Amalie av Sachsen-Weimar-Eisenachs klaverl\xc3\xa6rer. I 1761 ble han utnevnt til konsertmester og organist ved hertuginnens kapell, og i 1772 ble han hoffkapellmester._NEWLINE_Han giftet seg med  Maria Carolina Benda i 1770, en datter av fiolinisten Franz Benda og selv komponist, cembalist og sanger.\n_START_SECTION_\nVerk\n_START_PARAGRAPH_\nWolf var p\xc3\xa5virket av Carl Philipp Emanuel Bachs klaververk og de kirkelige vokalverkene til Carl Heinrich Graun._NEWLINE_Wolf skrev sceneverk, verdslige og kirkelige kantater, oratorier, pasjoner, lieder, sonater, kvartetter for strykere og annen kammermusikk, symfonier, partitas og solokonserter (stort sett for cembalo). Han skrev ogs\xc3\xa5 om musikk, mest kjent er Lehrwerk Musikalischer Unterricht, Dresden 1788.'